钦定古今图书集成/理学汇编/文学典/第103卷 > 田汝成〈艺蘅〉
## 钦定古今图书集成/理学汇编/文学典/第103卷 > 田汝成〈艺蘅〉

按《明外史》本传：“汝成字叔禾，钱塘人。嘉靖五年进士。
授南京刑部主事，寻召改礼部。十年十二月上言：陛
下以青宫久虚，祈天建醮，复普放生之仁，凡羁蹄铩
翮，禁在上林者，咸获纵释。顾使囹圄之徒久缠徽缠，
衣冠之侣流窜穷荒，父子长离，魂魄永丧，此独非陛
下之赤子乎？望大广皇仁，悉加宽宥。”忤旨切责，停俸
二月。屡迁祠祭郎中，广东佥事，谪知滁州。复擢贵州
佥事，改广西右参议，分守右江。龙州土酋赵楷、凭祥
州土酋李寰，皆弑主自立，与副使翁万达密讨诛之。
努滩贼侯公丁为乱，断藤峡群贼与相应。汝成复偕
万达设策诱擒公丁，而进兵讨峡贼，大破之。又与万
达建《善后》七事，一方遂靖，有银币之赐。莅右江数年，
频有兵事，皆万达尸谋，而汝成赞决之，其绩甚著。寻
迁福建提学副使。岁当大比，预定诸生甲乙。比榜发，
一如所定。汝成博学，工古文，尤善叙述。历官西南，谙
晓先朝遗事，撰《炎徼纪闻》。归田后，盘桓湖山，穷游浙
西诸名胜，撰《西湖游览志》，并见称于时。他所论著甚
多，时推其博洽。子艺蘅，字子萟。十岁从父过采石，赋
诗有警句。性放诞不羁，嗜酒任侠。以岁贡生为徽州
训导，罢归，作诗有才调，为人所称。

按《列朝诗集》，艺蘅，字子萟，钱塘人，学宪叔禾之子也。
十岁从其父过采石，赋诗云：“白玉楼成招太白，青山
相对忆青莲。寥寥采石江头月，曾照仙人宫锦船。”性放旷不羁，好酒任侠，善为南曲小令。晚岁以贡为新
安博士，罢归，常衣绛衣，挟二鬟游湖上，逢好友则令
小鬟进酒，促膝谈谑，时时挟内人遍游诸山。偶日暮
不得巾车，觅得一驴，与内人共跨入城。有《留青日札》，
在小说家